钦定古今图书集成/明伦汇编/氏族典/第208卷 > 曹翰
## 钦定古今图书集成/明伦汇编/氏族典/第208卷 > 曹翰

按《宋史曹翰传》：“翰，大名人。少为郡小吏，好使气陵人，
不为乡里所誉。乾祐初，周太祖镇邺，与语奇之，以隶
世宗帐下。世宗镇澶渊，署为牙校，入尹开封，留翰在
镇。及世宗即位，补供奉官。从征高平，迁枢密承旨。从
征瓦桥关，会班师，留知雄州。世宗大渐，谕范质等，以
翰为宣徽使。质以翰饰诈而专寝之，改德州刺史。宋”
初，从征泽、潞，还，改济州刺史。乾德二年，太祖亲征西
蜀，移刺均州，诏兼西南诸州转运使。剑南平，迁蔡州
团练使。开宝二年，从征太原，复为行营都濠砦使。将
征江南，命翰率兵先赴荆南，改“行营先锋使”，进克池
州。金陵平，录功迁桂州观察使，判颍州。太平兴国四
年，从征太原，为攻城南面都部署。五年，从幸大名，拜
威塞军节度，仍判颍州，复命为幽州行营都部署。翰
在郡岁久，征敛苛酷，所为多不法。上贷其罪，削官爵，
流锢登州。雍熙二年，起为右千牛卫大将军、分司西
京。四年，召入，为左千牛卫上将军。淳化三年，卒，年六
十九。赠太尉。咸平元年，赐谥“武毅。”